Tužba podnesena 17. travnja 2020. – FT i dr. protiv Komisije
(predmet T-224/20)
Jezik postupka: francuski
Stranke
Tužitelji: FT i 22 ostala tužitelja (zastupnik: J.-N. Louis, odvjetnik)
Tuženik: Europska komisija
Tužbeni zahtjev
Tužitelji od Općeg suda zahtijevaju da:
poništi Komisijinu odluku o utvrđenju primitaka od rada tužiteljâ za mjesec lipanj 2019. u dijelu u kojem se u njoj po prvi put primjenjuju novi koeficijenti ispravka primjenjivi na njihove primitke od rada, s retroaktivnim učinkom od 1. kolovoza 2018.;
naloži Komisiji snošenje troškova.
Tužbeni razlozi i glavni argumenti
U prilog osnovanosti tužbe tužitelji ističu dva tužbena razloga.
Prvi tužbeni razlog, koji se temelji na povredi članaka 64. i 65. Pravilnika o osoblju za dužnosnike Europske unije (u daljnjem tekstu: Pravilnik), načela jednakog postupanja i na očitoj pogrešci u ocjeni. Tužitelji u tom pogledu smatraju da im Komisija nije dostavila informacije koje bi im omogućile razumijevanje, ne samo smanjenja koeficijenta ispravka koji se primjenjuje na njihove primitke od rada, nego i primjene s retroaktivnim učinkom koja dovodi do osobito znatnog duga.
Drugi tužbeni razlog, koji se temelji na povredi članka 85. Pravilnika, načela pravne sigurnosti i dužnosti brižnog postupanja. Tužitelji ističu da nisu mogli predvidjeti izniman pad koeficijenta ispravka koji se primjenjuje na njihove primitke od rada za referentno razdoblje s retroaktivnim učinkom. Prema njihovu mišljenju, s obzirom na to da uvjeti predviđeni člankom 85. Pravilnika nisu ispunjeni, Komisija ne može od njih zahtijevati povrat njihovih višemjesečnih primitaka od rada zbog izmjene koeficijenta ispravka s retroaktivnim učinkom.
____________